钦定古今图书集成/理学汇编/学行典/第217卷 > 曹守直
## 钦定古今图书集成/理学汇编/学行典/第217卷 > 曹守直

按《汝宁府志》：“曹守直，庠生。父没，养于伯父。事二母，视
膳问寝，数十年如一日。或有疾，必祷于神，愿以身代。
为二母重赀，购木置棺，藏秘室中。火起，比屋延烧，直
呼吁天地，叩头流血，遂反风火灭。嫡母卒，泣血不茹
荤，庐墓三年。生母卒，负土成坟，庐墓如之。年七十馀，
言及母，辄泫然泪下。邑令申报两台学宪、郡守旌其”
门曰《纯孝》。